МОТИВИ
към проекта на Правилник за изменение и допълнение на правилника за организацията и дейността на общински съвет – Котел, неговите комисии и взаимодействието му с общинската администрация 

I. Причини и мотиви за приемане на Правилника за изменение и допълнение.
Съгласно чл. 21, ал. 3 от ЗМСМА Общинският съвет приема правилник за организацията и дейността на общинския съвет, неговите комисии и взаимодействието му с общинската администрация. На това основание с Решение № 4/11.12.2015г. на Общински съвет-Котел бе приет Правилник за организацията и дейността на Общински съвет Котел, неговите комисии и взаимодействието му с общинската администрация (ПОДОСКНКВОА), изменен с Решение № 133/20.06.2018г., постановено по административно дело № 140/2018г. по описа на Административен съд-Сливен. Необходимостта от изменения и допълнения в така приетия ПОДОСКВКВОА се основава на следното:
1. С Решение № 133/20.06.2018г., постановено по административно дело № 140/2018г. по описа на Административен съд-Сливен са отменени разпоредбите на чл. 13, ал. 1, т. 9 и чл. 21, ал. 5, изр. последно от ПОДОСКНКВОА по протест на Окръжна прокуратура – Сливен. Отменените разпоредби са надлежно отразени в подзаконовия нормативен акт и са обявени по съответния ред. След влизане в сила на съдебното решение, в деловодството на ОбС-Котел с наш вх.№ 11-00-1597/05.09.2018г. е постъпило на осн. чл. 145, ал.1, т.6 от ЗСВ предложение от прокурор в Окръжна прокуратура за прецизно регламентиране на командироването на общинските съветници в страната и в чужбина, както и относно компетентността на органа, който следва да осъществява контрол върху разходването на средствата, предвидени в бюджета на община Котел, вкл. и тези за издръжка на общинския съвет. По отношение на командироването на общинските съветници в мотивите на постановения съдебен акт съдът приема, че в ПОДОСКНКВОА не се прави разлика относно мястото на командироване- в страната или в чужбина. Приема, че в случаите на командироване извън територията на страната, е приложима Наредбата за служебните командировки и специализации в чужбина, като съгласно чл. 6, ал. 1, т. 2 от същата, заповедите за командировки или специализации в чужбина на общинските съветници се издават от кмета на общината. В случаите на командироване на територията на страната приложение следвало да намери Наредбата за командировките в страната, приета с ПМС № 72 от 30.12.1986 г., но тя  не съдържала регламентация относно лицето, компетентно да издава командировъчни заповеди на общински съветници. Счита, че с оглед наличието на сходност на тези случаи със случаите на командироване извън територията на страната и на основание чл. 46, ал. 2, изр. 1 от ЗНА, за същите следва да се приложи горецитираната разпоредба на чл. 6, ал. 1, т. 2 от Наредбата за служебните командировки и специализации в чужбина. Така изложеното представлява аргументация, обосноваваща изменението на чл.21, ал.5 от ПОДОСКНКВОА като текстът на същата да придобие следното съдържание: „Общинските съветници могат да бъдат командировани с тяхно съгласие в страната или в чужбина въз основа на заповед, издадена от кмета но общината.”
2. Със Закон за изменение и допълнение на Закона за местното самоуправление и местната администрация, обнародван на 16.03.2018 г., в бр. 24 на Държавен вестник е прието изменение на разпоредбата на чл.29а. Това обосновава необходимостта от внасяне на изменения, които да отразят действащата нормативна уредба в тази насока, поради което вносителят предлага долуизброените изменения и допълнения:
В разпоредбата на чл.91 от ПОДОСКНКВОА се правят следните изменения и допълнения:
В ал.1 се прави следното изменение: текстът се изменя по следния начин: ” В структурата на общинската администрация се създава самостоятелно звено, което подпомага работата на общинския съвет и на неговите комисии и осъществява организационно-техническото и административно обслужване на тяхната дейност. Звеното е на пряко подчинение на председателя на общинския съвет”.
В ал. 2 се прави следното допълнение:след края на текста се създава ново изречение със следния текст: „Кметът на общината не може да назначава или да освобождава служители в звеното, за които не е направено писмено предложение от председателя на общинския съвет.”
Създава се нова алинея 3 със следния текст: „Служителите в звеното подпомагат дейността на председателя на общинския съвет при осъществяване на правомощията му по подготовката, свикването и провеждането на заседанията на общинския съвет и на неговите комисии.:
Създава се нова алинея 4 със следния текст: Председателят на общинския съвет утвърждава длъжностните характеристики, ръководи и контролира дейността на служителите в звеното. Оценяването на изпълнението на длъжността на служителите в звеното се извършва от председателя на общинския съвет.
В чл.92 се прави следното изменение: в текста на разпоредбата изразът „ал.2” се заменя с „ал.1”.
В чл.92, т.5 се прави следното изменение и допълнение: текстът „определени в устройствения правилник на общинската администрация” отпада, като се заменя със следния текст: „посочени в длъжностната характеристика".
[bookmark: to_paragraph_id36606879]3. С § 19. От Преходни и заключителни разпоредби към Закона за противодействие на корупцията и за отнемане на незаконно придобитото имущество, обн. в ДВ, бр. 7 от 2018 г., в ЗМСМА са направени изменения и допълнения съгласно които навсякъде в закона думите "Закона за предотвратяване и установяване на конфликт на интереси" се заменят със "Закона за противодействие на корупцията и за отнемане на незаконно придобитото имущество". Необходимо е тази промяна да намери отражение и в текстовете на ПОДОСКНКВОА. В тази връзка в проекта на Правилник за изменение и допълнение на ПОДОСКНКВОА се създава §4. със следното съдържание: Навсякъде в ПОДОСКНКВОА думите „ЗПУКИ” се заменят със "Закона за противодействие на корупцията и за отнемане на незаконно придобитото имущество".
  
	
[bookmark: to_paragraph_id36606880]II. Цели и очаквани резултати от приемане на измененията.
Целта на направените изменения и допълнения в действащия ПОДОСКНКВОА е с оглед съобразяване на текстове от Правилника с настъпилите промени в ЗМСМА и новия ЗПКОНПИ, както и да отговори на предложението, направено на осн. чл. 145, ал.1, т.6 от ЗСВ от прокурор в Окръжна прокуратура Сливен, обективирано в писмо с входящ номер в деловодството на Общински съвет-Котел № 11-00-1597/05.09.2018г.
Очаквани резултати: Привеждане на ПОДОСКНКВОА в съответствие с разпоредбите на нормативните актове от по-висока степен, изпълнение на препоръките дадени от Окръжна прокуратура Сливен.
III. Финансовите и други средства, необходими за прилагане на новата уредба:
За предлаганите промени не са необходими финансови средства.

IV.Съответствие с правото на Европейския съюз:
Настоящите предложения за изменение и допълнение на Правилника за организацията и дейността на Общински съвет Котел, неговите комисии и взаимодействието му с общинската администрация са в пълно съответствие с европейското  законодателство, спазвайки в пълнота разпоредбите и целите на националното и местно законодателство.
На основание чл. 26, ал. 2 от Закона за нормативните актове, проектът за изменение и допълнение е публикуван на интернет страницата на Община Котел.
На основание чл.77 от Административно-процесуалния кодекс, във връзка с чл. 26, ал. 3 от Закона за нормативните актове, Общински съвет-Котел уведомява всички заинтересовани лица, че открива производство по издаване на Правилник за изменение и допълнение на Правилника за организацията и дейността на Общински съвет Котел, неговите комисии и взаимодействието му с общинската администрация. На основаниe чл.26, ал.3 от ЗНА и във връзка с чл.77 от АПК, проектът на нормативния акт, ведно с мотивирания доклад към него се предоставя на Вашето внимание, като в тридесет дневен срок от публикуването на настоящото съобщение на интернет страницата на Община Котел може да депозирате писмено Вашите предложения и становища по проекта в стая № 10, в сградата на община Котел, в рамките на работното време от 08.00 до 17.00 часа, както и по електронна поща, на следния адрес: obs@kotel.bg
